টর্নেডোর তাণ্ডব, রাতারাতি শ্মশানপুরীতে পরিণত হল মধ্য আমেরিকা!

ওয়েব ডেস্ক: পৃথিবীর শক্তিশালী ঘুর্ণিঝড়গুলির মধ্যে অন্যতম হল টর্নেডো (Tornado)। আর এবার এই ভয়ঙ্কর ঝড়ের তাণ্ডবে বিধ্বস্ত হল মধ্য আমেরিকার (USA) একাধিক অঞ্চল। শনিবারের শক্তিশালী ঝড়ে এখনও পর্যন্ত ৩৪ জনের মৃত্যু খবর পাওয়া গিয়েছে। এই ঝড়ে সবচেয়ে বেশি ক্ষতিগ্রস্ত হয়েছে কানসাস, টেক্সাস ও মিসৌরি প্রদেশ। প্রবল ঘূর্ণিঝড়ের দাপটে কয়েকশ বাড়ির ছাদ উড়ে গিয়েছে, উল্টে পড়েছে গাড়ি ও ট্রাক।

বহু এলাকায় বিদ্যুৎ সংযোগ বিচ্ছিন্ন থাকায় অন্ধকারেই দিন কাটাচ্ছে মানুষজন। সূত্রের খবর, এই ভয়াল টর্নেডোর কবলে পড়ে কানসাসে প্রাণ হারিয়েছেন আটজন। ঝড়ের সঙ্গে প্রবল ধুলিঝড় দেখা দেওয়ায় আকাশ ঢেকে যায়, দৃশ্যমানতা একেবারে কমে যায়। এতে একাধিক পথ দুর্ঘটনা ঘটে, যার ফলে অন্তত ৫০টি গাড়ি ক্ষতিগ্রস্ত হয়েছে বলে জানা গিয়েছে।

আরও পড়ুন: আকাশ চিরে ছুটল ফ্যালকন! কবে বাড়ি ফিরবেন সুনীতা?

এদিকে মিসৌরির পরিস্থিতি আরও ভয়াবহ। সেখানে ১২ জনের মৃত্যু হয়েছে বলে জানিয়েছে জাতীয় সড়ক নজরদারি সংস্থা। ঝড়ের দাপটে বহু গাছ উপড়ে পড়েছে, ভেঙে গিয়েছে বিদ্যুতের খুঁটি। সেখানেও বিদ্যুৎহীন অবস্থায় রয়েছে বিশাল এলাকা। প্রশাসনের পক্ষ থেকে ক্ষতিগ্রস্ত মানুষদের উদ্ধার করে নিরাপদ স্থানে সরিয়ে নেওয়া হচ্ছে।

অন্যদিকে টেক্সাসে ঝড় চলাকালীন গাড়ি দুর্ঘটনায় প্রাণ হারিয়েছেন চারজন। আরকানসাসেও ঝড়ের ধ্বংসযজ্ঞে প্রাণ গেছে তিনজনের, আহত হয়েছেন ২৯ জন। পরিস্থিতি সামাল দিতে আরকানসাসের গভর্নর সারাহ হাকাবি স্যান্ডার্স জরুরি অবস্থা ঘোষণা করেছেন। প্রশাসনের তথ্য অনুযায়ী, শনিবার রাত পর্যন্ত প্রায় ২ লক্ষ বাড়ি বিদ্যুৎহীন অবস্থায় ছিল।

তবে দুর্যোগের আশঙ্কা এখনও কাটেনি। আবহাওয়া দফতর জানিয়েছে, মিসিসিপি, টেনেসি ও মধ্য উপসাগরীয় উপকূলবর্তী রাজ্যগুলোতে আরও কয়েকটি টর্নেডো আছড়ে পড়তে পারে।